Nezadovoljstvo zaposlenih smanjuje produktivnost i guši kreativnost
Kako bi poslodavci i uposleni mogli  poboljšati zadovoljstvo s poslom?
Prema nedavno objavljenom istraživanju, više od polovine zaposlenih Amerikanaca nezadovoljno je svojim poslom. To je loša vijest za poslodavce jer nezadovoljstvo zaposlenih često smanjuje produktivnost i guši kreativnost. Nezadovoljstvo radnim mjestom u Americi nije bilo tako izraženo već više od dvadeset godina, kaže autorica ankete Lynn Franco: "Danas samo 45,3 posto zaposlenih kažu da su zadovoljni svojim poslom, u usporedbi sa 61 posto 1987. godine". Istraživanje je provela neprofitna konzultantska organizacija The Conference Board. U njemu je sudjelovalo pet tisuća američkih domaćinstava. Pad zadovoljstva poslom je očit. Na primjer, interes za posao je nizak, odnosi s kolegama i nadređenima loši, do posla se predugo putuje a sigurnost radnog mjesta je razmjerno mala. Zadovoljni nisu niti mladi, koji tek počinju raditi, a niti oni pred mirovinom - kaže Lynn Franco. Zanimljiv je podatak da su najnezadovoljniji najmlađi, koji su tek na početku radne karijere, a na kojima leži budućnost. Samo 36 posto mlađih od 25 godina kaže da je zadovoljno svojim poslom. A nije ništa bolje ni s baby boomerima, generacijom koja je rođena neposredno nakon Drugog svjetskog rata, a koja je sada pred mirovinom. Prije 20 godina, preko 50 posto njih bilo je zadovoljno svojim radnim mjestom. Danas je taj postotak pao na 46. Najzadovoljnija dobna skupina su oni između 25 i 34 godine. Vjerojatno zbog toga što njih uskoro čeka unaprijeđenje na poslu, nakon što baby boomeri odu u mirovinu. Razlozi nezadovoljstva poslom su plaće, način na koji se dijele unapređenja te kvaliteta radnih beneficija. Amerikanci su nezadovoljni i pojedinim zakonima – zakonom o godišnjem odmoru i zakonom kliznom radnom vremenu. Ne sviđa im se – pokazuje anketa – niti sustav nagrađivanja, metoda evaluacije zaposlenih, količina posla, ravnoteža između privatnog i poslovnog života, komunikacija na radnom mjestu, pa čak i potencijal za profesionalni napredak. U ekonomiji koja je u krizi nezaposlenih je sve više. Zbog toga se nekako očekuje da oni koji imaju posao budu zadovoljni. No, Ian Ayers, profesor na Fakultetu za poslovno upravljanje Sveučilišta Yale, kaže da to nije slučaj: "Ljudi osjećaju da su zaglavljeni na svom poslu. Ovo je inače pravi trenutak da ažurirate svoj životopis i prestanete odgađati provedbu svojih osobnih profesionalnih planova". Lori Becks vlasnica je tiskare sa 14-ero zaposlenih. Ona kaže da zajednički tjedni sastanci pružaju priliku njenim uposlenicima da sudjeluju u određivanju poslovnih ciljeva i usklađivanju rasporeda rada:"Imamo prilično fleksibilno radno vrijeme. Nalazimo se u srcu Bostona pa neki od nas – kao i ja – dolazimo nešto kasnije kako bi izbjegli jutarnju gužvu u prometu. Svi naporno radimo i svakoga dana jedni od drugih učimo". Ljudi koji su motivirani, koje zanima njihov posao, uglavnom su njime i zadovoljniji - kaže Lynn Franco. Interes za posao je naime ključan za angažiranost radnika. Tu je važna i komunikacija - i ‘uzlazna’ i ‘silazna’ duž hijerarhijske ljestvice – jer je važno da su uposlenici uključeni u događanja u tvrtki te da imaju osjećaj da je njihovo mišljenje važno. Takva atmosfera vodi većoj produktivnosti, kaže Lynn Franco koja se nada da će rezultati ankete motivirati poslodavce da pridaju više pažnje uzrocima nezadovoljstva i onda pokušati riješiti taj problem.